Mikill mannfjöldi kom saman í miðbæ Akraness á Írskum dögum . „ Umgengnin hérna í nágrenninu var alveg til fyrirmyndar og það sýnir sig að það er alveg hægt að halda fjölskylduhátíð á Akranesi . Í samanburði við síðasta ár var þetta alveg hvítt og svart , “ segir Pétur Steinar Jóhannesson fyrrverandi lögregluþjónn sem býr á Esjubraut 41 , í næsta húsi við tjaldsvæðið í Kalmansvík . Á síðasta ári var mikil óánægja íbúa í nágrenni tjaldstæðisins með skrílslæti og umgengnina þar . Var það kveikjan að því að ungmennum undir 23 ára aldri var nú bannað að tjalda við Kalmansvíkina . Svo virðist sem íbúar í nágrenni tjaldstæðisins séu ánægðir eftir Írska daga að þessu sinni og hafi ekki orðið fyrir ónæði . „ Það var ekki að sjá annað en fólkið væri til fyrirmyndar á svæðinu og þótt þarna væri fjölmennt varð ekkert vart við bréfadrasl , mávager eða skrílslæti eins og var í fyrra . Mér finnst að þeir eigi heiður skilinn sem höfðu umsjón með svæðinu og þar eru fremstir í flokki Ásgeir Kristinsson formaður Björgunarfélags Akraness og Tómas Guðmundsson hjá Akranesbæ , “ sagði Pétur . Hann segist ekkert hafa orðið fyrir ónæði af tjaldstæðisgestum að þessu sinni . Það var bara á sunnudagsmorguninn sem tveir gestir tóku sér bessaleyfi að borða morgunmatinn á kerrunni í bakgarðinum , en Pétur sagði að þeim hafi verið það alveg velkomið , „ enda rólyndisfólk á ferðinni og það fór bara þegar það var búið að borða og skyldi vel við sig , “ sagði Pétur .